Žnjowy dźak hosćencow prěni raz hromadźe z wikami a dołhej taflu
Budyšin (CK/SN). Mjeztym wosmy raz chcedźa Budyscy korčmarjo 2. oktobra swoju korčmarsku domchowanku swjećić. Je to takrjec wudospołnjenje ke korčmowemu swjedźenjej nalěto, kaž rěčnik Budyskeho towarstwa Staroměšćanska tejka Frank Haase rozłožuje. Wobdźěleni hosćencarjo chcedźa so na te wašnje swojim wopytowarjam dźakować. Tohodla sej tón dźeń tež žadyn zastup njekazaja. Wudawki za hudźbu, popłatki za GEMA a dalše kóšty hosćencarjo sami přewozmu. Hinak hač korčmowy swjedźeń w meji pak njebudźe tónle žnjowy dźakny swjedźeń jenož hudźbnje wusměrjeny, kaž podtitul „Wokřewjenje za hubu a wuši“ přeradźa. 13 barow a hosćencow so tónraz wobdźěli. „Bě jich hižo wjace“, praji Frank Haase. Ale w Budyšinje je po jeho słowach nětko mjenje hosćencow a w někotrych su swójbne swjedźenje skazane.
pol_Latn szl_Latn